**Čo Vás inšpirovalo k zapojeniu sa do projektu „Do práce na bicykli“?**

Vytvárať vzťah  k zdravému životnému štýlu a riešiť problematiku životného prostredia je potrebné riešiť už od našich najmenších detí. Pani učiteľky  sa problematike zdravia, zdravého životného štýlu a životnému prostrediu venujú v nespočetnom množstve rôznorodých edukačných aktivít. Rodičia, ktorým to pracovný čas, miesto bydliska umožňuje s deťmi prichádzajú do materskej školy na bicykloch, odrážadlách, kolobežkách, detských motorkách.

**Ako vnímate túto celoslovenskú súťaž?**

Neberiem to ako súťaž, ale skôr ako projekt, ktorý podnieti ľudí denne spraviť niečo pre svoje zdravie aktívnym pohybom a chrániť naše životné prostredie, pretože pri bicyklovaní je nulové znečistenie ovzdušia. Všetko naše úsilie sa odzrkadlí pravdepodobne až v budúcnosti pri ďalších generáciách.

**Môžu sa škôlkári zapojiť do súťaže v jej plnom rozsahu?**

Podmienky súťaže povoľujú registrovať sa deťom až od 15 rokov. Prerokovali sme podmienky s národným cyklokoordinátorom pánom Petrom Kľučkom a štatutárnou zástupkyňou pani Andrejou Štulajterovou - prišli sme k záveru: Za deti do 15 rokov sú pri presune na bicykli zodpovedný v plnom rozsahu rodičia.

**Takže bolo potrebné osloviť rodičov?**

Pani učiteľky v jednotlivých triedach informovali rodičov, prezentovali sme zapojenie sa do súťaže na informačných tabuliach, rodičom rozdali informačné letáky s návratkami. Návratky obsahovali podrobné informácie o súťaži, náš cieľ, ktorý chceme zapojením sa do súťaže dosiahnuť. Dôležitým a potrebným bol  súhlas rodiča, ktorý návratku vyplnil a svojim podpisom potvrdil, že s registráciou a podmienkami súťaže súhlasí. Rozhodnutie bolo na rodičoch. Cením si ich spoluprácu participovať na projekte a ochotu evidovania najazdených kilometrov za deti.

**Kde si detičky odložia svoje bicykle?**

Vyčlenili sme plochu na odkladanie bicyklov, objednali stojany na bicykle, ktoré budú slúžiť deťom už po celý rok. Miesto odkladacej plochy sa v blízkej budúcnosti zmení, pretože v spolupráci so Spoločným školským úradom mesta Šaľa a Radou školy pri MŠ 8. Mája budú premiestnené vstupné vchody pre rodičov, deti a zásobovanie. K tomuto riešeniu nás prinútila frekventovaná cestná komunikácia pri vstupe do materskej školy. Hroziace sa nebezpečenstvo spomínaným krokom tak eliminujeme.

**Koľko detí sa do súťaže zapojilo?**

Zatiaľ máme 10 tímov s názvom Májovky 1 až 10, prvé dva tímy sú zložené zo zamestnancov školy. Prihlasovanie na portáli končí 5. Mája, tak ak sa nájdu ešte záujemcovia, budú vytvorené ďalšie tímy.

**A aký typ dopravy v Šali využívate vy?**

Uprednostňujem po meste prepravu na bicykli, alebo chôdzu. Nemusím premýšľať kde zaparkovať a je to fyzická aktivita prospešná pre zdravie. Tiež okolie rieky Váh nám prináša veľa možností na bicyklovanie, športovanie, treba to len využiť. Podmienky na cyklistiku v meste zatiaľ nie sú dostatočné, preto pevne verím, že realizácia a zapojenie sa do projektu „Do práce na bicykli“ je začiatok vytvárania podmienok pre cyklistov v mestách.